กฎกระทรวง ฉบับที่ 4 (พ.ศ. 2494) ออกตามความในพระราชบัญญัติยาสูบ พุทธศักราช 2486
กฎกระทรวง
ฉบับที่ ๔
(พ.ศ. ๒๔๙๔)
ออกตามความในพระราชบัญญัติยาสูบ
พุทธศักราช ๒๔๘๖[๑]
 

อาศัยอำนาจตามความในมาตรา ๕ และมาตรา ๓๒
แห่งพระราชบัญญัติยาสูบ พุทธศักราช ๒๔๘๖
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ ผู้ประกอบอุตสาหกรรมยาสูบผู้ใดส่งยาสูบซึ่งตนได้ผลิตขึ้นออกไปจำหน่ายนอกราชอาณาจักร
จักได้รับเงินรางวัลจากกรมสรรพสามิต แต่ต้องส่งออกไปโดยได้รับอนุญาตตามมาตรา ๓๐
แห่งพระราชบัญญัติยาสูบ พุทธศักราช ๒๔๘๖ และปฏิบัติตามหลักเกณฑ์และวิธีการต่อไปนี้
(ก) ต้องยื่นเรื่องราวขออนุญาตต่อเจ้าพนักงานสรรพสามิตตามแบบท้ายกฎกระทรวงนี้
(ข) ต้องทำเครื่องหมายเป็นพิเศษซึ่งได้รับอนุมัติจากอธิบดีกรมสรรพสามิตลงบนซองและมวนยาสูบที่จะส่งออกไปนอกราชอาณาจักรนั้น
(ค)
ต้องให้เจ้าพนักงานสรรพสามิตไปตรวจจำนวนยาสูบและเครื่องหมายอันได้ประทับไว้บนซองและมวนยาสูบตามความใน
(ข) ให้ถูกต้องครบถ้วนก่อนที่จะนำยาสูบนั้นออกจากโรงอุตสาหกรรมไปยังด่านศุลกากร
หรือสถานที่ที่จะทำการส่งยาสูบนั้นออกไปนอกราชอาณาจักรทุกคราวที่ได้รับอนุญาต
(ง) ต้องนำยาสูบไปยังด่านศุลกากร
หรือสถานที่ที่จะทำการส่งยาสูบนั้นออกไปนอกราชอาณาจักร เพื่อให้เจ้าพนักงานศุลกากรตรวจพร้อมด้วยเจ้าพนักงานสรรพสามิต

ข้อ ๒
ก่อนที่ผู้ประกอบอุตสาหกรรมยาสูบ ซึ่งได้ส่งยาสูบออกไปนอกราชอาณาจักรตามข้อ
๑ จะขอรับเงินรางวัล ต้องปฏิบัติตามหลักเกณฑ์และวิธีการต่อไปนี้
(ก) ต้องยื่นเรื่องราวขอรับเงินรางวัลจากกรมสรรพสามิตตามแบบท้ายกฎกระทรวงนี้
(ข) นำหนังสือรับรองของกรมศุลกากรหรือหลักฐานการส่งยาสูบออกไปนอกราชอาณาจักรซึ่งกรมศุลกากรได้ให้ไว้
โดยแสดงว่ายาสูบตามจำนวนที่ขออนุญาตได้ส่งออกไปนอกราชอาณาจักรแล้ว
มาแสดงต่อเจ้าพนักงานสรรพสามิตเพื่อตรวจสอบ

ข้อ ๓
เมื่ออธิบดีกรมสรรพสามิตพอใจว่ายาสูบนั้นได้ทำการส่งออกไปนอกราชอาณาจักร
และมิได้นำกลับคืนเข้ามาในราชอาณาจักรแล้ว ให้จ่ายเงินรางวัลให้แก่ผู้ประกอบอุตสาหกรรมยาสูบ
ซึ่งได้ส่งยาสูบออกไปนอกราชอาณาจักรตามหลักเกณฑ์และวิธีการที่กล่าวในข้อ ๑ และข้อ
๒ เท่าอัตราค่าแสตมป์ยาสูบตามจำนวนยาสูบที่ได้ส่งออกไปนอกราชอาณาจักร


ให้ไว้ ณ วันที่ ๓๐ ธันวาคม พ.ศ. ๒๔๙๓
มนูภาณวิมลศาสตร์
รัฐมนตรีว่าการกระทรวงการคลัง
[เอกสารแนบท้าย]

๑. เรื่องราวขออนุญาตส่งยาสูบออกไปนอกราชอาณาจักร
๒.
เรื่องราวขอรับเงินรางวัลในการส่งยาสูบออกไปนอกราชอาณาจักร

(ดูข้อมูลจากภาพกฎหมาย)























พุทธชาด/แก้ไข
๑๕
พฤศจิกายน ๒๕๔๕

ศิรวัชร์/ปรับปรุง
๙ มกราคม
๒๕๖๒

[๑] ราชกิจจานุเบกษา
เล่ม ๖๘/ตอนที่ ๑/ฉบับพิเศษ หน้า ๒๒/๑ มกราคม ๒๔๙๔